ΓΡΑΠΤΗ ΕΡΩΤΗΣΗ E-1279/02

υποβολή: Toine Manders (ELDR) προς την Επιτροπή

(6 Μαΐου 2002)

Θέμα: Η λήψη εκπομπών που μεταδίδονται δορυφορικά

Σύμφωνα με τους ενδιαφερομένους κύκλους, για τους πολίτες της ΕΕ οι οποίοι διαμένουν σε άλλο κράτος μέλος πλην εκείνου από το οποίο κατάγονται δενπάρχει καμία δυνατότητα απόκτησης των τεχνικών εξοπλισμών που θα τους επέτρεπαν να αποκωδικοποιήσουν τις κρυπτογραφημένες τηλεοπτικές εκπομπές που εκπέμπονται μέσω δορυφόρου από τρίτο κράτος μέλος, Κατ' αυτόν τον τρόπο καθίσταται αδύνατη η λήψη διασυνοριακών δορυφορικών τηλεοπτικών εκπομπών, χωρίς να προσφέρεται εις αντάλλαγμα η δυνατότητα πρόσβασης μέσω πληρωμής.

Επί παραδείγματι, ένας Γερμανός που διαμένει στο Βέλγιο δεν μπορεί να λάβει τα προγράμματα που εκπέμπουν με δορυφόρο τα εμπορικά ολλανδικά κανάλια, δεδομένου ότι στο Βέλγιο δεν διατίθενται τα αναγκαία τεχνικά μέσα, ενώ στις Κάτω Χώρες απαγορεύεται η πώλησή τους.

Η ως άνω προσέγγιση όσον αφορά τη διανομή των τηλεοπτικών προγραμμάτων μέσω δορυφόρου είναι ασυμβίβαστη με την αρχή της ελεύθερης κυκλοφορίας των εμπορευμάτων και τωνπηρεσιών εντός της Ευρωπαϊκής Ένωσης. Επιπλέον, τα εμπορικά τηλεοπτικά κανάλια επιδιώκουν προφανώς να οριοθετήσουν αυστηρά τις αγορές.

1. Έχει λάβει γνώση η Επιτροπή της εν λόγω παραβίασης των αρχών της εσωτερικής αγοράς·

2. Κρίνει η Επιτροπή νόμιμη την ως άνω παραβίαση της αρχής της ελεύθερης κυκλοφορίας των εμπορευμάτων και τωνπηρεσιών·

3. Μπορεί να αναφέρει η Επιτροπή εάν είναι διατεθειμένη να λάβει μέτρα για τη διευθέτηση της κατάστασης αυτής·

Απάντηση του κ. Bolkestein εξ ονόματος της Επιτροπής

(17 Ιουνίου 2002)

Η Επιτροπή ενημερώθηκε κατ'επανάληψη ως προς τις δυσχέρειες που αντιμετωπίζουν ορισμένοι πολίτες που επιθυμούν να λαμβάνουν τα δορυφορικά προγράμματα που εκπέμπονται από κράτος μέλος διαφορετικό εκείνου στο οποίο κατοικούν.

Από τις πληροφορίες που διαθέτει η Επιτροπή προκύπτει ότι ακόμη και αν ο τηλεθεατής είναι έτοιμος να καταβάλει την απαιτούμενη πληρωμή, προσκρούει πολύ συχνά σε αρνητική απάντηση του ραδιοτηλεοπτικού οργανισμού, καθόσον αυτός ο τελευταίος δεν κατέχει τα συγγραφικά δικαιώματα ούτε τα συγγενή δικαιώματα που συνδέονται με τη μετάδοση στα κράτη μέλη εκτός εκείνου στο οποίο είναι εγκατεστημένος. Η απουσία μεταφοράς δικαιωμάτων μπορεί να προκύπτει από μια απουσία οικονομικού συμφέροντος από μέρους του οργανισμού ραδιοτηλεοπτικής μετάδοσης αναφορικά με τη μετάδοση των προγραμμάτων του εκτός της εθνικής του αγοράς ή από απουσία θέλησης για μεταφορά των δικαιωμάτων πνευματικής ιδιοκτησίας από μέρους των δικαιούχων.

Η κατάσταση αυτή απασχολεί την Επιτροπή και ακόμη περισσότερο επειδή βρίσκεται σε αντίφαση με την αρχή της ελεύθερης κυκλοφορίας εντός της εσωτερικής αγοράς, της οποίας πρέπει να επωφελείται ο ευρωπαίος πολίτης και επειδή έχει αρνητικό αντίκτυπο στο σχέδιο αμοιβαίας πολιτιστικής, γλωσσικής και κοινωνικής διείσδυσης. Εξάλλου η κατάσταση αυτή θέτει σε αμφισβήτηση τους σκοπούς της οδηγίας Τηλεόραση χωρίς σύνορα(1) που θεσπίζει το νομικό πλαίσιο αναφοράς για την ελεύθερη παροχή τηλεοπτικώνπηρεσιών εντός της Ένωσης ώστε να προωθηθεί η ανάπτυξη μιας ευρωπαϊκής αγοράς τηλεόρασης καθώς και των συναφώνπηρεσιών.

Η Επιτροπή εξετάζει λοιπόν το θέμα αυτό στην έκθεση εφαρμογής της οδηγίας 93/83/ΕΟΚ(2) που προτίθεται να εκδώσει προσεχώς.

Το συντομότερο δυνατό, πρόκειται να αναληφθούν εργασίες από μέρους τωνπηρεσιών της Επιτροπής ώστε να προσδιοριστεί σε ποιο βαθμό είναι δυνατός ο συμβιβασμός της θεμελιώδους αρχής της ελεύθερης κυκλοφορίας με το σεβασμό των δικαιωμάτων πνευματικής ιδιοκτησίας.

(1) Οδηγία 89/552/ΕΟΚ του Συμβουλίου της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση δραστηριοτήτων τηλεοπτικών εκπομπών — ΕΕ L 298 της 7.10.1989, όπως τροποποιήθηκε από την οδηγία 97/36/ΕΚ του Κοινοβουλίου και του Συμβουλίου της 30ής Ιουνίου1997 — ΕΕ L 202 της 30.7.1997.

(2) Οδηγία του Συμβουλίου της 27ης Σεπτεμβρίου 1993, για το συντονισμό ορισμένων κανόνων περί συγγραφικών δικαιωμάτων και συγγενικών δικαιωμάτων εφαρμοστέων στην τηλεοπτική μετάδοση μέσω δορυφόρου και στην καλωδιακή αναμετάδοση — ΕΕ L 248 της 6.10.1993.